## El Portal de Transparència de la Generalitat incrementa un 39 % les visites i en registra prop de 750.000 en el primer semestre de l’any

*** GVA Oberta consolida el seu creixement com a ferramenta de transparència i introduïx novetats com el Registre d’algorismes i l’apartat d’informació DANA
* El director general de Transparència i Participació, José Tárrega, destaca que el portal “es consolida com a instrument fonamental per a l’accés a la informació pública i la rendició de comptes”**

El Portal de Transparència de la Generalitat, GVA Oberta, ha registrat un total de 747.408 visites durant el primer semestre de 2025, la qual cosa representa un increment del 38,94 % respecte al mateix període de l’any anterior, en el qual es van registrar 537.952 sessions.

Esta dada convertix el primer semestre de l’any en el període amb més visites des de la posada en marxa del portal en 2015, un fet que “consolida el seu paper com a ferramenta fonamental per a l’accés a la informació pública i la rendició de comptes”, ha destacat el director general de Transparència i Participació, José Tárrega.

Quant als usuaris i usuàries de GVA Oberta, 372.430 van accedir al portal entre gener i juny de l’exercici actual, un 9 % més que en el mateix període de 2024, dels quals 270.641 van ser usuaris nous, la qual cosa reflectix un interés creixent pels continguts relacionats amb la transparència institucional.

D’acord amb les dades analitzades, les pàgines més consultades pels usuaris i usuàries del portal GVA Oberta han sigut l’Agenda d’alts càrrecs, amb 385.688 accessos, la qual cosa la situa com la secció més consultada del portal en el primer semestre de l’any; seguida de la Consulta de pagaments de la Generalitat, amb 270.369 visites; la Fitxa d’alt càrrec, amb 201.060; l’Organigrama de l’XI legislatura, amb 115.497; i el Buscador d’agenda d’alts càrrecs, amb 63.717 consultes.

**Noves ferramentes per a una administració oberta**

El director general de Transparència ha subratllat que “el notable increment de visites en este primer semestre reflectix el compromís de la Generalitat amb una administració més oberta, accessible i transparent, incorporant nous continguts i ferramentes de cara a la ciutadania”.

Entre les principals novetats incorporades en GVA Oberta en este període destaca la creació de l’apartat d’informació DANA, un espai que inclou un visor d’ajudes i de contractes, a més d’una secció de donacions realitzades al compte solidari de la Generalitat que es destina a la reparació de danys i reconstrucció després de la riuada.

Al seu torn, s’ha incorporat la nova secció Transparència local dana, com a ferramenta de suport al compliment de les obligacions de transparència i rendició de comptes dels municipis que van patir les conseqüències de les pluges torrencials, un projecte al qual ja s’han adherit prop de 60 ajuntaments.

Així mateix, s’ha posat en marxa el Registre d’algorismes, una ferramenta pionera que oferix informació sobre els sistemes automatitzats utilitzats per l’administració autonòmica, per a promoure la transparència algorítmica i l’ús ètic de la intel·ligència artificial en la gestió pública.

Fecha: 24/08/2025